
Þorfinns saga Karlsefnis er til á tveunr 
skinnbókum fornum: Hauksbók og nr. 557 
qvarto í safni Árna Magnússonar. Þetta síð- 
arnefnda handrit er frá 15. öld. Kveðst Átni 
Magnússon hafa fengið það frá Jóni byskupi 
Widalin og hafi það „annaðhvort heyrt Skál- 
holtskirkju til, eða orðið þar eftir af Mag. 
Brynjólfs bókum.“ Handritið er nú 48 blöð, 
með 12 sögum og þáttum, en vantar bæði 
framan og aftan af því. 

Sagan er af sumum fræðimönnum (G. 
Storm) talin frumlegri í skinnbókinni 557, 
heldr en í Hauksbók, þótt handrit þetta sé 
yngra og í því ýmsar villur. Aðrir telja þó 
texta Hauksbókar öllu frumlegri (H. Gering 
og Finnur Jónsson). Víst má leiðrétta margt 
eftir Hauksbók, þótt sagan kunni að öðru 
leyti að vera þar meira breytt frá frumrit- 
inu, bæði stytt og sumsstaðar aukið inn í. Er 
þar einkum að nefna ættartölu Hauks lög- 
manns í enda sögunnar. 

Sagan er í handritum og útgáfum ýmist 
nefnd Eiríks saga rauða eða Þorfinns saga 
Karlsefnis ok Snorra Þorbrandssonar og má 

hvorttveggja til sanns vegar færa. Hér er 
sagan kend við Þorfinn Karlsefni, af því að 
Bvo er gert í fyrri prentun sögunnar í útgáfu 
Sigurðar Kristjánssonar. Mundi það því 
valda ruglingi, ef sagan væri hér kend við 
Eirík rauða, eins og Gustav Storm gerir í 
sinni útgáfu, sem hér er þó að mestu farið 
eftir við þessa prentun sögunnar, og það því 
fremr sem frásagnirnar um Eirík rauða í 
Flateyjarbók kallast einmitt: „Eiríks saga 
rauða“ í safni þessu, að vísu ranglega, sbr. 
formála útgáfunnar, Rvík 1926. 

Fjölda-margar útgáfur eru til af Þorfinns 
sögu, bæði sérstakri og í öðrum verkum og 
með þýðingum á ýmsum tungum. — Veiga- 
mesta útgáfan er í ritinu „The Finding of 
Wineland the Good, bæ A. M. Reeves. London 
1890.“ Þar er sagan ljósmynduð eftir hvorri- 
tveggja skinnbókinni, Hauksbók og AM 557, 
og íslenzki textinn jafnframt prentaðr á 
móti hverri síðu. Fulgir þar og þýðing sög- 
unnar á ensku. — Önnur merkasta útnáfan 
er „Eiríks saga rauða og Flatöbogens Græn- 
lendinga þáttr samt uddrag fra Ólafssaga 
Tryggvasonar, udg. for Samfund af gam- 
mel nordisk Litteratur“ frá hendi Gnstons 
Storms, Kh. 1891, og er handritið AM 557 
lagt þar til grundvallar. Í Þessari útaáfar 
Storms eru prentaðar allar frásagnir úr forn- 
bókmentum vorum um Eirík rauða og Vín- 
landsfundinn, enda er handhægast og skemti- 
legast að hafa þær allar í einu lagi. 

Sagan er mjög merkileg að efni, þar sem 
hún skýrir frá landafundum forfeðra vorra 

í Vestrheimi. Hún er rituð eftir munnlegum 
frásögnum að því er ætla má, að öðru leyti 
en því, sem upphaf hennar er tekið eftir 
Landnámabók og er nærri samhljóða þeirri 
gerð hennar, sem kend er við Sturlu lögmann 
Þórðarson. Frásagan um völuna á Herjólfs- 
nest er mesti kjörgripr og mun vera rétt í 
alla staði, enda næsta nákvæm og hefir 
geymst vel í minni. 

Líklegt þykir, að sagan sé skráð á fyrra 
hlut 18. aldar. 


BENEDIKT SVEINSSON. 

Þorfinns saga karlsefnis. 


1. Óleifr hét herkonungr, er kallaðr 
var Óleifr hvíti. Hann var son Ingjalds kon- 
ungs Helga-sonar, Óláfs-sonar, Guðröðar- 


"sonar, Halfdanar-sonar hvítbeins, Upp- 

Lá 


lendinga konungs. Óleifr herjaði í vestr- 
víking ok vann Dyflinni á Írlandi ok Dyfl- 
innar-skíri ok gerðisk konungr yfir. Hann 
fekk Auðar djúpúðgu, dóttur Ketils flat- 
nefs, Bjarnar sonar bunu, ágæts manns ór 
Noregi. Þorsteinn rauðr hét son þeira. 
Óleifr fell á Írlandi í orrustu, en Auðr ok 
Þorsteinn fóru þá í Suðreyjar. Þar fekk 
Þorsteinn Þuríðar, dóttur Eyvindar aust- 
manns, systur Helga ens magra. Þau áttu 
mörg börn. Þorsteinn gerðisk herkonungr. 
Hann réðsk til lags með Sigurði jarli en- 
um ríka, syni Eysteins glumru. Þeir unnu 
Katanes ok Suðrland, Ross ok Mærævi ok 
meirr en hálft Skotland. Gerðisk Þorsteinn 

þar konungr yfir, áðr Skotar sviku hann, 
ok fell hann þar í orrustu. Auðr var þá á 
Katanesi, er hon spurði fall Þorsteins. Hon 
lét þá gera knörr í skógi á laun, en er hon 
var búin, helt hon út í Orkneyjar. Þar gifti 
hon Gró, dóttur Þorsteins rauðs; hon var 
móðir Grélaðar, er Þorfinnr jarl hausa- 
kljúfr átti. Eftir þat fór Auðr at leita Ís- 
lands. Hon hafði á skipi tuttugu karla 
frjálsa. Auðr kom til Íslands, ok var enn 
fyrsta vetr í Bjarnarhöfn með Birni bróð- 
ur sínum. Síðan nam Auðr öll Dalalönd 
milli Dögurðar-ár ok Skraumuhlaups-ár 
ok bjó í Hvammi. Hon hafði bænahald 
í Krosshólum; þar lét hon reisa krossa, 
því at hon var skírð ok vel trúuð. Með 
henni kómu út margir göfgir menn, þeir 
er herteknir höfðu verit í vestrvíking 
ok váru kallaðir ánauðgir. Einn af þeim 
hét Vífill; han var ættstórr maðr ok hafði 
verit hertekinn fyrir vestan haf ok var 
kallaðr ánauðigr, áðr Auðr leysti hann; ok 
er Auðr gaf bústað skipverjum sínum, þá 
spurði Vífill, hví Auðr gæfi honum öngvan 
bústað sem öðrum mönnum. Auðr kvað 
eigi mundu skifta, kvað hann þar göfgan 
mundu þykkja sem hann væri. Honum gaf 
Auðr Vífilsdal, ok bjó hann þar. Hann, átti 
konu; þeira synir váru þeir Þorgeirr ok 

Þorbjörn. Þeir váru efniligir menn ok óxu 
upp með föður sínum. 

2. Þorvaldr hét maðr; hann var son 
Ásvalds Úlfssonar, Yxna-Þórissonar. Eiríkr 
rauði hét.son hans. Þeir feðgar fóru af 
Jaðri til Íslands fyrir víga sakir ok námu 
land á Hornströndum ok bjoggu at Dröng- 
um. Þar andaðisk Þorvaldr. Eiríkr fekk 
þá Þjóðhildar, dóttur Jörundar Atlasonar 
ok Þorbjargar knarrarbringu, er þá átti 
Þorbjörn enn haukdælski. Réðsk Eiríkr 
þá norðan ok ruddi land í Haukadal ok 
bjó á Eiríksstöðum hjá Vatzhorni. Þá 
feldu þrælar Eiríks skriðu á bæ Valþjófs 
á Valþjófsstöðum. Eyjólfr saurr, frændi 
hans, drap þrælana hjá Skeiðsbrekkum 
upp frá Vatzhorni; fyrir þat vá Eiríkr 
Eyjólf saur; hann vá ok Hólmgöngu-Hrafn ' 
at Leikskálum. Geirsteinn ok Oddr á Jörva 
frændr Eyjólfs, mæltu eftir hann. Þá var 
Eiríkr gerr á brott ór Haukadal. Hann 
nam þá Brokey ok Yxney ok bjó at Tröð- 
um Í Suðrey enn fyrsta vetr. Þá léði hann 
Þorgesti setstokka. Síðan fór Eiríkr í Yxn- 
ey ok bjó á Eiríksstöðum. Þá heimti hann 
setstokkana ok náði eigi. Eiríkr sótti set- 
stokkana á Breiðabólstað, en Þorgestr fór 
eftir honum. Þeir börðusk skamt frá garði 
at Dröngum. Þar fellu tveir synir Þorgests 

ok nökkurir menn aðrir. Eftir þat höfðu 
hvárirtveggju setu fjölmenna. Styrr veitti 
Eiríki ok Eyjólfr ór Svíney, Þorbjörn Víf- 
ilsson ok synir Þorbrands ór Álftafirði, en 
Þorgesti veittu synir Þórðar gellis ok Þor- 
geirr ór Hítardal ok Áslákr ór Langadal 
ok Illugi son hans. Þeir Eiríkr urðu sekir 
á Þórsnes-þingi. Hann bjó skip sitt í Eiríks- 
vági, en Eyjólfr leyndi honum í Dímunar- 
vági, meðan þeir Þorgestr leituðu hans um 
eyjarnar. Hann sagði þeim, at hann ætlaði 
at leita lands þess, er Gunnbjörn, son Úlfs 
kráku, sá, er hann rak vestr um haf, þá (er) 
hann fann Gunnbjarnarsker. Hann kveðsk 
aftr mundu leita til vina sinna, ef hann 
fyndi landit. Þeir Þorbjörn ok Styrr ok 
Eyjólfr fylgdu Eiríki út um eyjar, ok 
skildu með enni mestu vináttu. Kveðsk 
Eiríkr þeim skyldu verða at þvílíku trausti, 
sem hann mætti sér við koma, ef þeir 
kynni hans at þurfa. Sigldi Eiríkr á haf 
undan Snæfellsjökli ok kom útan at jökli 
þeim, er Bláserkr heitir. Hann fór þaðan 
suðr at leita, ef þar væri byggjanda. Hann 
var enn fyrsta vetr í Eiríkseyju nær miðri 
enni eystri bygðinni. Um várit eftir fór hann 
til Eiríksfjarðar ok tók sér þar bústað. 
Hann fór þat sumar í ena vestri óbygð 
ok gaf víða örnefni. Hann var annan vetr 

í Eiríkshólmum við Hvarfsgnípu, en et 
þriðja sumar fór hann allt norðr til Snæ. 
fells ok inn í Hrafnsfjörð. Þá þóttisk hann 
kominn fyrir botn Eiríksfjarðar. Hverfr 
hann þá aftr ok var enn þriðja vetr í 
Eiríksey fyrir mynni Eiríksfjarðar. Eftir 
um sumarit fór hann til Íslands ok kom í 
Breiðafjörð. Hann var þann vetr með 
Ingólfi á Hólmlátri. Um várit börðusk þeir 
Þorgestr, ok fekk Eiríkr ósigr. Eftir þat 
váru þeir sættir. Þat sumar fór Eiríkr at 
byggja landit, þat er hann hafði fundit 
ok hann kallaði Grænland, þvíat hann 
kvað þat menn mundu mjök fýsa þangat, 
ef landit héti vel. (Eiríkr bjó í Brattahlíð 
í Eiríksfirði. Svá segja fróðir menn, at á 
því sumri, er Eiríkr rauði fór at byggja 
Grænland, fór hálfr þriði tugr skipa ór 
Breiðafirði ok Borgarfirði; en XIV kómusk 
út þangat. Sum rak aftr, en sum týndusk. 
Þat var XV vetrum fyrr en kristni væri 
lögtekin á Íslandi}. 

3. Þorgeirr Vífilsson kvángaðisk ok 
fekk Arnóru, dóttur Einars frá Laugar- 
brekku, Sigmundarsonar, Ketilssonar þistils, 
er numit hafði Þistilsfjörð. Önnur dóttir 
Einars hét Hallveig, hennar fekk Þorbjörn 
Vífilsson ok tók með land á Laugarbrekku á 
Hellisvöllum. Réðsk Þorbjörn þangat bygð- 

um ok gerðisk göfugmenni mikit. Hann var 
goðorðsmaðr ok hafði rausnarbú. Guð- 
ríðr hét dóttir Þorbjarnar; hon var kvenna 
vænst ok enn mesti skörungr í öllu athæfi 
sínu. Maðr hét Ormr, er bjó at Arnar- 
stapa; hann átti konu, þá er Halldís hét. 
 Ormr var góðr bóndi ok vinr Þorbjarnar 
mikill; var Guðríðr þar löngum at fóstri 
með honum. Maðr hét Þorgeirr, er bjó at 
Þorgeirsfelli; hann var vellauðugr at fé 
ok hafði verit leysingi; hann átti son, er 
Einarr hét. Hann var vænn maðr ok vel“ 
mannaðr ok skartsmaðr mikill. Einarr var 
í siglingu landa í milli ok tóksk honum þat 
vel; var hann jafnan sinn vetr hvárt á Ís- 
landi eða í Noregi. Nú er frá því at segja 
eitt haust, er Einarr var út hér, at hann 
fór með varning sinn út eftir Snæfellsnesi 
ok skyldi selja. Hann kemr til Arnar- 
stapa. Ormr býðr honum þar at vera, ok 
þat þiggr Einarr, þvíat þar var vinátta við 
kjörin. Varningrinn Einars var borinn í 
eitthvert útibúr. Einarr brýtr upp varn- 
inginn ok sýndi Ormi ok heimamönnum 
ok bauð Ormi slíkt af at taka, sem hann 
vildi. Ormr þá þetta ok taldi Einar vera 
góðan fardreng ok auðnumann mikinn. En 
er þeir heldu á varninginum, gekk kona 
fyrir útibúrs dyrrin. Einarr spurði Orm, 

hver sú en fagra kona væri, er þar gekk 
fyrir dyrrin: „ek hefi hana eigi hér fyrr 
sét.“ Ormr segir: „Þat er Guðríðr fóstra 
mín, dóttir Þorbjarnar bónda frá Laugar- 
brekku.“ Einarr mælti: „Hon mun vera 
góðr kostr; eða hafa nökkurir menn til 
komit at biðja hennar?“ Ormr svarar: 
„Beðit hefir hennar víst verit, vinr, ok 
liggr eigi laust fyrir; finnr þat á, at hon 
mun bæði vera mannvönd ok faðir henn- 
ar.“ „Svá fyrir þat,“ kvað Einarr, „at hon 
er sú kona, er ek ætla mér at biðja, ok 
vilda ek, at þessi mál kæmir þú fyrir mik 
við feðr hennar ok legðir á alendu at 
flytja, því at ek skal þér fullkomna vin- 
áttu fyrir gjalda. Má Þorbjörn bóndi á 
líta, at okkr væri vel hentar tengdir, því 
at hann er sómamaðr mikill ok á stað- 
festu góða, en lausafé hans er mér sagt, 
at mjök sé á förum, en mik skortir hvárki 
land né lausafé ok okkr feðga, ok mundi 
Þorbirni verða at því enn mesti styrkr, ef 
þessi ráð tækisk.“ Ormr svarar: „Víst 
þykkjumsk ek vinr þinn vera, en þó em 
ek eigi fúss at bera þessi mál upp, því at 
Þorbjörn er skapstórr ok þó metnaðarmaðr 
mikill.“ Einarr kveðsk ekki vilja annat en 
upp væri borit bónorðit. Ormr kvað hann 
ráða skyldu. Einarr fór suðr aftr, unz 


Google 


8 ÞORFINNS SAGA KARLSEFNIS. 


hann kemr heim. Nökkuru síðarr hafði 
Þorbjörn haustboð, sem hann átti vanda 
til, því at hann var stórmenni mikit. Kom 
þar Ormr frá Arnarstapa ok margir aðrir 
vinir Þorbjarnar. Ormr kemr at máli við 
Þorbjörn ok segir, at Einarr var þar 
skömmu frá Þorgeirsfelli ok gerðisk efni- 
ligr maðr. Hefr Ormr nú upp bónorð fyrir 
hönd Einars ok sagði, at þat væri vel hent 
fyrir sumra hluta sakir; „má þér, bóndi, at 
því verða styrkr mikill fyrir fjárkosta sak- 
ir.““ Þorbjörn svarar: „Eigi varði mik slíkra 
orða af þér, at ek munda þrælssyni gifta 
dóttur mína, ok þat finnið þér nú, at fé 
mitt þverr, er slík ráð gefið mér, ok eigi 
skal hon fara með þér, ef þér þætti hon 
svá lítils gjaforðs verð.“ Síðan fór Ormr 
heim ok hverr boðsmanna til sinna heim- 
kynna. Guðríðr var eftir með feðr sínum 
ok var heima þann vetr. En at vári hafði 
Þorbjörn vinaboð, ok var veizla góð búin, 
kom þar mart manna, ok var veizlan en 
bezta; ok at veizlunni kvaddi Þorbjörn 
sér hljóðs ok mælti: „Hér hefi ek búit 
langa ævi, hefi ek reynt góðvilja manna 
við mik ok ástúð, kalla ek vel vár skifti 
farit hafa. En nú tekr fjárhagr minn at 
óhægjask fyrir lausafjár sakir, en kallat 
hefir verit hingat til heldr virðingar ráð. 

Nú vil ek fyrr búi mínu bregða, en sæmd 
minni týna, fyrr af landi fara, en ætt mína 
svívirða. Ætla ek nú at vitja um mál 
Eiríks rauða, vinar míns, er hann hafði, 
þá er vit skildum á Breiðafirði; ætla ek 
nú at fara til Grænlands í sumar, ef svá 
ferr sem ek vilda.“ Mönnum þótti mikil 
tíðindi um þessa ráðagerð, þvíat Þorbjörn 
hafði lengi vinsæll verit, en þóttusk vita, 
at Þorbjörn mundi þetta hafa svá framt 
upp kveðit, at hann mundi ekki stoða at 
letja. Gaf Þorbjörn mönnum gjafir, ok var 
veizlu brugðit eftir þetta, ok fóru menn 
heim til heimkynna sinna. Þorbjörn selr 
lendur sínar ok kaupir skip, er stóð uppi 
í Hraunhafnar-ósi. Réðusk til ferðar með 
honum þrír tigir manna; var þar Ormr frá 
Arnarstapa ok kona hans ok þeir vinir 
Þorbjarnar, er eigi vildu við hann skilja. 
Síðan létu þeir í haf. Þá er þeir höfðu út 
látit, var veðr hagstætt, en er þeir kómu 
í haf, tók af byri, ok fengu þeir mikil veðr, 
ok fórsk þeim ógreitt um sumarit. Því næst 
kom sótt í lið þeira ok andaðisk Ormr ok 
Halldís kona hans ok helmingr þeira. Sjó 
tók at stæra, ok fengu þeir vás mikit ok 
vesöld á marga vega, ok tóku þó Herjólfs- 
nes á Gronlandi við vetrnætr sjálfar. Sá 
maðr bjó á Herjólfsnesi, er Þorkell hét; 

hann var nytjamaðr ok en bezti bóndi. 
Hann tók við Þorbirni ok öllum skipverj- 
um hans um vetrinn. Þorkell veitti þeim 
sköruliga. Líkaði Þorbirni vel ok öllum 
skipverjum hans. 

A Í þenna tíma var hallæri mikit á 
Grænlandi. Höfðu menn fengit lítit, þeir 
sem Í veiðiferð höfðu verit, en sumir eigi 
aftr komnir. Sú kona var þar í bygð, er 
Þorbjörg hét, hon var spákona; hon var 
kölluð Lítil-völva. Hon hafði átt sér níu 
systr, ok váru allar spákonur, ok var hon 
ein eftir á lífi. Þat var háttr Þorbjargar á 
vetrum, at hon fór á veizlur, ok buðu 
menn henni heim, mest þeir, er forvitni 
var á um forlög sín eða árferð; ok með 
því at Þorkell var þar mestr bóndi, þá 
þótti til hans koma at vita, hvé nær létta 
mundi óárani þessu, sem yfir stóð. Þorkell 
býðr spákonu þangat, ok er henni búin 
góð viðtaka, sem siðr var til, þá er við þess 
háttar konu skyldi taka. Búit var henni 
hásæti ok lagt undir hægindi; þar skyldi í 
vera honsafiðri. En er hon kom um kveldit 
ok sá maðr, er í móti henni var sendr, þá 
var hon svá búin, at hon hafði yfir sér 
tuglamöttul blán, ok var settr steinum 
allt í skaut ofan. Hon hafði á hálsi sér 
glertölur. Hon hafði á höfði lambskinns 

kofra svartan ok við innan kattarskinn 
hvítt. Staf hafði hon í hendi, ok var á 
knappr; hann var búinn messingu ok settr 
steinum ofan um knappinn. Hon hafði um 
sik hnjóskulinda, ok var þar á skjóðu- 
pungr. mikill; varðveitti hon þar í taufr, 
þau er hon þurfti til fróðleiks at hafa. Hon 
hafði kálfskinnsskúa loðna á fótum ok í 
þvengi langa ok sterkliga; látuns knappar 
miklir á endunum. Hon hafði á höndum 
sér kattskinnsglófa, ok váru hvítir innan 
ok loðnir. En er hon kom inn, þótti öllum 
mönnum skylt at velja henni sæmiligar 
kveðjur; en hon tók því eftir sem henni 
váru menn skapfeldir til. Tók Þorkell 
bóndi í hönd vísindakonunni, ok leiddi 
hana til þess sætis, er henni var búit. Þor- 
kell bað hana þá renna þar augum yfir 
hjörð ok hjú ok hýbýli; hon var fámálug 
um allt. Borð váru upp tekin um kveldit, 
ok er frá því at segja, hvat spákonunni 
var matbúit. Henni var gerr grautr af 
kiðjamjólk, en til matar henni váru búin 
hjörtu ór allskonar kvikindum, þeim er 
þar váru til. Hon hafði messingarspón ok 
kníf tannskeftan tvíhólkaðan af eiri, ok 
var af brotinn oddrinn. En er borð váru 
upp tekin, gengr Þórkell bóndi fyrir Þor- 
björgu ok spyrr, hversu henni virðisk þar 

hýbýli eða hættir manna, eða hversu fljót- 
liga hann mun þess víss verða, er hann 
hefir spurt eftir ok menn vildu vita. Hon 
kveðsk þat ekki mundu upp bera fyrr en 
um morguninn, þá er hon hefði sofit þar 
um nóttina. En eftir at áliðnum degi var 
henni veittr sá umbúningr, sem hon skyldi 
til at fremja seiðinn. Bað hon fá sér konur 
þær, sem kynni fræði þat, er þyrfti til 
seiðinn at fremja ok Varðlokur heita. En 
þær konur fundusk eigi. Þá var at leitat 
um bæinn ef nökkurr kynni. Þá svarar Guð- 
ríðr: „Hvárki em ek fjölkunnig né vís- 
indakona, en þó kendi Halldís fóstra mín 
mér á Íslandi þat fræði, er hon kallaði 
Varðlokur.“ Þorbjörg svaraði: „Þá ertu 
happfróð.“ Guðríðr segir: „Þetta er þess 
konar fræði ok atferli, at ek ætla í öngum 
atbeina at vera, þvíat ek em kona kristin.“ 
Þorbjörg svarar: „Svá mætti verða, at þú 
yrðir mönnum at liði hér um, en þú værir 
„þá kona ekki at verri; en við Þorkél met 
ek, at fá þá hluti hér til, er þarf.““ Þorkell 
herðir nú at Guðríði, en hon kveðsk mundu 
gera sem hann vildi. Slógu þá konur hring 
umhverfis, en Þorbjörg sat uppi á seið- 
hjallinum. Kvað Guðríðr þá kvæðit svá 
"fagrt ok vel, at engi þóttisk fyrr heyrt 
hafa með fegri raust kveðit, sá er þar var. 

Spákona þakkar henni kvæðit ok kvað 
margar þær náttúrur hingat at hafa sótt 
— „ok þótti fagrt at heyra þat er kveðit 
var, er áðr vildu frá oss snúask ok oss 
öngva hlýðni veita; en mér eru nú margir 
þeir hlutir auðsýnir, er áðr var bæði ek ok 
aðrir duldir. En ek kann þat at segja, at 
hallæri þetta mun ekki haldask lengr en 
í vetr, ok mun batna árangr, sem várar. 
Sóttarfar þat, sem lengi hefir legit, mun 
ok batna vánu bráðara. En þér, Guðríðr, 
skal ek launa í hönd liðsinni þat, sem oss 
hefir at þér staðit, því at þín forlög eru mér 
nú öll glöggsæ. Þat muntu gjaforð fá hér 
á Grænlandi, er sæmiligast er til, þóat þér 
verði þat eigi til langæðar, þvíat vegir þínir 
liggja út til Íslands, ok mun þar koma frá 
þér ættbogi bæði mikill ok góðr, ok yfir 
þínum ættkvíslum mun skína bjartr geisli; 
enda far nú vel ok heil, dóttir mín.“ Síðan 
gengu menn at vísindakonunni, ok frétti 
hverr eftir því, sem mest forvitni var á; 
var hon ok góð af frásögnum; gekk þat ok 
lítt í tauma, er hon sagði. Þessu næst var 
komit eftir henni af öðrum bæ, ok fór hon 
þá þangat. — 
Þá var sent eftir Þorbirni, þvíat hann 
vildi eigi heima vera, meðan slík heiðni 
var framin. Veðrátta batnaði skjótt þegar 

er vára tók, sem Þorbjörg hafði sagt. Býr 
Þorbjörn skip sitt ok ferr, unz hann kemr 
í Brattahlíð. Tekr Eiríkr við honum báð- 
um höndum ok kvað þat vel, er hann 
var þar kominn. Var Þorbjörn með honum 
um vetrinn ok skuldalið hans, en þeir vist- 
uðu háseta með bóndum. Eftir um várit 
gaf Eiríkr Þorbirni land á Stokkanesi, ok 
var þar gerr sæmiligr bær, ok bjó hann 
þar síðan. 

5. Eiríkr átti þá konu, er Þjóðhildr hét, 
ok við henni tvá sonu; hét annarr Þor- 
steinn, en annarr Leifr. Þeir váru báðir 
efniligir menn. Var Þorsteinn heima með 
feðr sínum, ok var eigi þá sá maðr á Græn- 
landi, er jafn-mannvænn þótti sem hann. 
Leifr hafði siglt til Noregs, var hann þar 
með Óláfi konungi Tryggvasyni. En er 
Leifr sigldi af Grænlandi um sumarit, urðu 
þeir sæhafa til Suðreyja. Þaðan byrjaði 
þeim seint ok dvöldusk þar lengi um sum- 
arit. Leifr lagði hug á konu þá, er Þór- 
gunna hét, hon var kona ættstór. Þat 
sá Leifr, at hon mundi kunna fleira 
en fátt eitt. En er Leifr sigldi á brott 
beiddisk Þórgunna at fara með honum. 
Leifr spurði, hvárt þat væri nökkut vili 
frænda hennar; hon kveðsk ekki at því 
fara. Leifr kveðsk eigi kunna at gera her- 

tekna svá stórættaða konu í ókunnu landi, 
— „en vér liðfáir.“ Þórgunna mælti: „Eigi 
er víst, at þér þykki því betr ráðit.“ „Á 
þat mun ek hætta,“ sagði Leifr. „Þá segi 
ek þér,“ sagði Þórgunna, „at ek fer eigi 
einsaman, ok mun ek vera með barni, ok 
segi ek þat af þínum völdum. Þess get ek. 
ok, at eg muni svein foeða, þá er þar kemr 
til. En þóttú vilir öngvan gaum at gefa, 
þá mun ek upp fæða sveininn ok þér senda. 
til Grænlands, þegar fara má með öðrum 
mönnum. En ek get, at þér verði at því- 
líkum nytjum sonar eignin við mér, sem 
nú verðr skilnaðr okkarr til. En koma 
ætla ek mér til Grænlands, áðr en líkr.“ 
Hann gaf henni fingrgull ok möttul græn-. 
lendskan ok tannbelti. Þessi sveinn kom til 
Grænlands ok nefndisk Þorgils. Leifr tók 
við honum at faðerni, ok er þat sumra 
manna sögn, at þessi Þorgils kæmi til Ís-. 
lands fyrir Fróðárundrin um sumarit. En 
sjá Þorgils var síðan á Grænlandi, ok 
þótti enn eigi kynjalaust um verða, áðr 
lauk. 

Þeir Leifr sigldu brott ór Suðreyjum: 
ok tóku Noreg um haustit. Réðsk Leifr til. 
hirðar Óláfs konungs Tryggvasonar, ok 
lagði konungr á hann góða virðing ok þótt-- 
isk sjá, at Leifr mundi vera vel mentr 

maðr. Eitt sinn kom konungr at máli við 
Leif ok spyrr hann: „Ætlar þú til Græn- 
lands í sumar at sigla?“ Leifr svarar: 
„Þat ætla ek, ef sá er yðvarr vili.“ Kon- 
ungr svarar: „Ek get, at svá muni vel 
vera; skaltu fara með ærindum mínum, 
at boða kristni á Grænlandi.“ Leifr kvað 
hann ráða mundu, en kveðsk hyggja, at 
þat ærindi mundi torflutt á Grænlandi. 
En konungr kveðsk eigi þann mann sjá, 
er betr væri til þess fallinn en hann, — 
„ok muntu giftu til bera.“ „Þat mun því 
at eins“, kvað Leifr, at ek njóta yðvar 
við.“ Leifr lét í haf, þegar hann var búinn. 
Leif velkti lengi úti, ok hitti hann á lönd 
þau, er hann vissi áðr enga ván í. Váru 
þar hveitiakrar sjálfsánir ok vínviðr vax- 
inn; þar váru ok þau tré, er mösurr hétu, 
ok höfðu þeir af öllu þessu nökkur merki, 
sum tré svá mikil, at í hús váru lögð. 
Leifr fann menn á skipflaki ok flutti heim 
með sér ok fekk öllum vist um vetrinn. 
Sýndi hann svá mikla stórmensku ok 
gcæzku af sér: hann kom kristni á landit 
ok hann bjargaði mönnunum; var hann 
kallaðr Leifr enn hepni. 

Leifr tók land í Eiríksfirði ok ferr heim 
í Brattahlíð. Tóku menn vel við honum. 
Hann boðaði brátt kristni um landit ok 

almenniliga trú ok sýndi mönnum orðsena- 
ingar Óláfs konungs Tryggvasonar ok 
sagði, hversu mörg ágæti ok mikil dýrð 
þessum sið fylgdi. Eiríkr tók því máli seint 
at láta sið sinn, en Þjóðhildr gekk skjótt 
undir, ok lét gera kirkju eigi allnær hús- 
um. Var þat hús kallat Þjóðhildar-kirkja; 
hafði hon þar fram bænir sínar ok þeir 
menn, sem við kristni tóku, en þeir váru 
margir. Þjóðhildr vildi ekki halda sam- 
farar við Eirík, síðan er hon tók trú, en 
honum var þat mjök í móti skapi. 

Af þessu gerðisk orð mikit, at menn 
mundu leita lands þess, er Leifr hafði 
fundit. Var þar formaðr Þorsteinn Eiríks- 
son, góðr maðr ok fróðr ok vinsæll. Eiríkr 
var ok til beðinn, ok trúðu menn því, at 
hans gæfa mundi framast vera ok forsjá. 
Hann var lengi fyrir, en kvað eigi nei við, 
er vinir hans fýstu hann til. Bjoggu þeir 
skip þat síðan, er Þorbjörn hafði út haft, 
ok váru til ráðnir tuttugu menn; höfðu 
þeir fé lítit, en meir vápn ok vistir. Þann 
morgin, er Eiríkr fór heiman, tók hann 
kistil, ok var þar í gull ok silfr; fal hann 
þat fé ok fór síðan leiðar sinnar, ok er 
hann var skamt á leið kominn, fell hann 
af baki ok braut rif sín ok lesti öxl 
sína ok kvað við: „Á já!“ Af þessum 

atburð sendi hann konu sinni orð, at 
hon tæki féit á brott, þat er hann hafði 
fólgit; lét þess hafa at goldit, er hann hafði 
féit fólgit. Síðan sigldu þeir út ór Eiríksfirði 
með gleði, ok þótti vænt um sitt ráð. Þá 
velkti lengi úti í hafi, ok kómu ekki á þær 
slóðir, sem þeir vildu. Þeir kómu í sýn við 
Ísland, ok svá höfðu þeir fugl af Írlandi; 
reiddi þá skip þeira um haf innan. Fóru 
aftr um haustit ok váru mæddir ok mjök 
þrekaðir. Ok kómu við vetr sjálfan á 
Eiríksfjörð. Þá mælti Eiríkr: „kKátari 
váruð þér í sumar, er þér fóruð út ór firð- 
inum, en nú erum vér, ok eru nú þó mörg 
góð at.““ Þorsteinn mælti: „Þat er nú höfð- 
ingligt bragð at sjá nökkut ráð fyrir þeim 
mönnum, sem nú eru ráðlausir, ok fá þeim 
vist í vetr.“ Eiríkr svarar: „Þat er jafnan 
satt, sem mælt er, at „eigi veit fyrr en 
svarat er“, ok svá man hér fara. Skal nú 
hafa þín ráð um þetta.“ Fóru nú allir þeir, 
er eigi höfðu áðr vistir, með þeim feðgum. 
Síðan tóku þeir land ok fóru heim. 

6. Nú er frá því at segja, at Þorsteinn 
Eiríksson vakti bónorð við Guðríði Þor- 
bjarnardóttur. Var því máli vel svarat, 
bæði af henni ok svá af föður hennar; ok 
er þetta at ráðum gert, at Þorsteinn gekk 
at eiga Guðríði, ok var brúðkaupit í Bratta- 

hlíð um haustit. Fór sú veizla vel fram 
ok var mjök fjölmenn. Þorsteinn átti bú í 
Vestribygð á bc þeim, er í Lýsufirði heitir. 
Sá maðr átti þar helming í búi, er Þor- 
steinn hét; Sigríðr hét kona hans. Fóru 
þau Þorsteinn heim í Lýsufjörð ok Guðríðr 
bæði. Var þar vel við þeim tekit, váru þau 
þar um vetrinn. Þat gerðisk þar til tíðenda, 
at sótt kom í bæ þeira, er lítit var af vetri. 
Garðr hét þar verkstjóri, hann var óvin- 
sæll maðr; hann tók fyrst sótt ok andaðisk. 
Síðan var skamt at bíða, at hverr tók sótt 
at öðrum ok önduðusk. Þá tók sótt Þor- 
steinn Eiríksson ok Sigríðr, kona Þor- 
steins nafna hans. Ok eitt kveld fýsisk hon 
at ganga til garðs þess, er stóð gegnt úti- 
durum. Guðríðr fylgdi, ok horfðu þær 
í mót durunum. Þá kvað Sigríðr: „Ó!“ 
Guðríðr mælti: „Vit höfum farit óhyggi- 
liga, ok áttu öngvan stað við, at kalt veðr 
komi á, ok förum inn sem skjótast.“ Sig- 
ríðr svarar: „Eigi fer ek at svá búnu; hér 
er liðit allt et dauða fyrir durunum, ok 
þar í sveit kenni ek Þorstein bónda þinn, 
ok kenni ek mik, ok er slíkt hörmung at 
sjá.“ Ok er þetta leið af, mælti hon: 
„Förum við nú, Guðríðr, nú sé ek eigi liðit.“ 
Var þá ok verkstjórinn horfinn, er henni 
þótti áðr hafa svipu í hendi ok vilja berja 
EA 

liðit. Síðan gengu þær inn, ok áðr morginn 
kæmi, var hon önduð. Ok var ger kista at 
líkinu, ok þann sama dag ætluðu menn út 
at róa, ok leiddi Þorsteinn þá til vara, ok í 
annan lit fór hann at sjá um veiðiskap þeira. 
Þá sendi Þorsteinn Eiríksson nafna sínum 
orð, at hann komi til hans, ok sagði svá, 
at þar var varla kyrt, ok húsfreyja vildi 
færask á! fætr, ok vildi undir klæðin hjá 
honum; ok er hann kom inn, var hon kom- 
in á rekkjustokkinn hjá honum. Hann tók 
hana höndum ok lagði bolöxi fyrir brjóst 
henni. Þorsteinn Eiríksson andaðisk nær 
dagsetri. Þorsteinn bað Guðríði leggjask 
niðr ok sofa, en hann kveðsk vaka mundu 
um nóttina yfir líkunum. Hon gerir svá. 
Guðríðr sofnar brátt, ok er skamt leið á 
nóttina, reistisk hann upp, Þorsteinn, ok 
kveðsk vilja, at Guðríðr væri þangat köll- 
uð, ok kveðsk vilja mæla við hana: „Guð 
vill, at þessi stund sé mér gefin til leyfis 
ok umbóta míns ráðs.“ Þorsteinn gengr á 
fund Guðríðar ok vakti hana ok bað hana 
signa sik ok biðja sér guð hjálpa: „Þor- 
steinn Eiríksson hefir mælt við mik, at 
hann vill finna þik. Sjá þú nú ráð fyrir; 
hvárkis kann ek fýsa.“ Hon svarar: „Vera 
kann, at þetta sé ætlat til nökkurra hluta 

enn undarligi hlutr, en ek vænti, at guðs 
gæzla mun yfir mér standa. Mun ek á 
hætta með guðs miskunn at mæla við hann, 
því at ek mun eigi forðask mega, ef mér 
skal mein at verða, vil ek síðr, at hann 
gangi víðara. En mik grunar, at þat sé at 
öðrum kosti.“ Nú fór Guðríðr ok hitti Þor- 
stein, ok sýndisk henni, sem hann feldi 
tár ok mælti í eyra henni nökkur orð hljótt, 
svá at hon ein vissi, ok sagði, at þeir menn 
væri sælir, er trúna heldu vel, ok henni 
fylgdi miskunn ok hjálp, ok sagði þó, at 
margir heldi hana illa: — „Er þat engi 
háttr, sem hér hefir verit á Grænlandi, síð- 
an kristni kom hér, at setja menn niðr í 
óvígða mold við litla yfirsöngva. Vil ek 
mik láta flytja til kirkju ok aðra þá menn, 
sem hér hafa andask, en Garða vil ek láta 
brenna á! báli sem skjótast, því at hann 
veldr öllum aftrgöngum, sem hér hafa 
orðit í vetr.“ Hann sagði henni ok um sína 
hagi ok kvað hennar forlög mikil mundu 
verða, en hann bað hana varask at giftask 
grænlenzkum manni. Bað hann ok, at hon 
legði fé þeira til kirkju eða gefa þat fá- 
tækum mönnum; ok þá hné hann aftr í 
öðru sinni. Sá hafði háttr verit á Græn- 
landi, síðan kristni kom út þangat, at menn 
váru grafnir þar á bæjum, er menn önduð- 

usk, í óvígðri moldu. Skyldi þar setja staur 
upp af brjósti, en síðan er kennimenn 
kómu til, þá skyldi kippa upp staurnum 
ok hella þar í vígðu vatni ok veita þar yfir- 
söngva, þótt þat væri miklu síðarr. Líkin 
váru færð til kirkju í Eiríksfjörð, ok veittir 
yfirsöngvar af kennimönnum. Eftir þat 
andaðisk Þorbjörn; bar þá féit allt undir 
Guðríði. Tók Eiríkr við henni ok sá vel 
um kost hennar. 

7. Maðr hét Þorfinnr karlsefni, son 
Þórðar hesthöfða, er bjó norðr í Reyninesi 
í Skagafirði, er nú er kallat (Staðr|. Karls- 
efni var ættgóðr maðr ok auðigr at fé; 
Þórunn hét móðir hans. Hann var í kaup- 
ferðum ok þótti fardrengr góðr. Eitt sumar 
býr Karlsefni skip sitt ok ætlaði til Græn- 
lands. Réðsk til ferðar með honum Snorri 
Þorbrandsson ór Álftafirði, ok váru fjórir 
tigir manna með þeim. Maðr hét Bjarni 
Grímólfsson, breiðfirðskr maðr, annarr hét 
Þórhallr Gamlason, austfirðskr maðr; þeir 
bjoggu skip sitt samsumars sem Karlsefni 
ok ætluðu til Grænlands; þeir váru á skipi 
fjórir tigir manna. Láta þeir í haf fram 
tvennum skipum, þegar þeir eru búnir. 
Ekki er um þat getit, hversu langa útivist 
þeir höfðu. En frá því er at segja, at bæði 
þessi skip kómu í Eiríksfjörð um haustit. 

Eiríkr reið til skips ok aðrir landsmenn, 
ok tóksk með þeim greiðleg kaupstefna. 
Buðu stýrimenn Eiríki at hafa slíkt af varn- 
ingi, sem hann vildi. En Eiríkr sýndi 
mikla stórmensku af sér í móti, því at hann 
bauð þessum skipverjunum báðum heim til 
sín til vetrvistar í Brattahlíð. Þetta þágu 
kaupmenn ok fóru með Eiríki. Síðan var 
fluttr heim varningr þeira í Brattahlíð; 
skorti þar eigi góð ok stór útibúr at varð- 
veita í. Líkaði kaupmönnum vel með Eiríki 
um vetrinn. En er dró at jólum, tók Eiríkr 
at verða óglaðari, en hann átti vanda til. 
Eitt sinn kom Karlsefni at máli við Eirík 
ok mælti: „Er þér þungt, Eiríkr? Ek þykk- 
jumsk finna, at þú ert nökkuru fálátari, en 
verit hefir, ok þú veitir oss með mikilli 
rausn, ok erum vér skyldir at launa þér 
eftir því, sem vér höfum föng á. Nú segðú, 
hvat ógleði þinni veldr.“ Eiríkr svarar: 
„Ér þiggið vel ok góðmannliga. Nú leikr 
mér þat eigi í hug, at á yðr hallisk um vár 
viðskifti. Hitt er heldr, at mér þykkir illt, 
ef at er spurt, at þér hafið engi jól verri 
haft en þessi, er nú koma í hönd.“ Karls- 
efni svarar: „Þat mun ekki á þá leið. Vér 
höfum á skipum várum malt ok mjöl ok 
korn, ok er yðr heimilt at hafa af slíkt, 
sem þér vilið, ok gerið veizlu slíka, sem 

stórmensku ber til.“ Ok þat þiggr hann. 
Var þá búit til jólaveizlu, ok varð hon svá 
skörulig, at menn þóttusk trautt slíka 
rausnarveizlu sét hafa. Ok eftir jólin vekr 
Karlsefni við Eirík um ráðahag við Guðríði, 
er honum leitsk, sem þat mundi á hans 
forræði, en honum leitsk kona fríð ok vel 
kunnandi. Eiríkr svarar, kveðst vel mundu 
undir taka hans mál, en kvað hana góðs 
gjaforðs verða: „Er þat ok líkligt, at hon 
fylgi sínum forlögum“, — þó at hon væri 
honum gefin, ok kvað góða frétt af hon- 
um koma. Nú er vakit mál við hana, ok 
lét hon þat sitt ráð, sem Eiríkr vildi fyrir 
sjá, ok er nú ekki at lengja um þat, at 
þessi ráð tókusk, ok var þá veizla aukin 
ok gert brúðlaup. Gleði mikil var í Bratta- 
hlíð um vetrinn; þar váru mjök töfl uppi 
höfð ok sagnaskemtan ok margt þat er til 
hýbýla-bótar mátti vera. 

8. Í Brattahlíð hófusk miklar umræður, 
at menn skyldu leita Vínlands ens góða, 
ok var sagt, at þangat mundi vera at vitja 
góðra landskosta. En því lauk svá, at þeir 
Karlsefni ok Snorri bjoggu skip sitt ok 
ætluðu at leita Vínlands um sumarit. Til 
þeirar ferðar réðusk þeir Bjarni ok Þór- 
hallr með skip sitt ok þat föruneyti, er 
þeim hafði fylgt. Maðr hét Þorvarðr, hann 


Google 


ÞORFINNS SAGA KARLSEFNIS. 25 


átti Freydísi dóttur Eiríks rauða, laungetna, 
hann fór með þeim ok Þorvaldr son Eiríks 
ok Þórhallr, er var kallaðr veiðimaðr. Hann 
hafði lengi verit í veiðiförum með Eiríki um 
sumrum, ok hafði hann margar varðveizl- 
ur. Þórhallr var mikill vexti, svartr ok þurs- 
ligr, hann var heldr við aldr, ódæll í skapi, 
hljóðlyndr, fámálugr hversdaglega, undir- 
förull ok þó atmælasamr, ok fýstisk jafnan 
ens verra. Hann hafði lítt við trú blandazk, 
síðan hon kom á Grænland. Þórhallr var 
lítt vinsældum horfinn, en þó hafði Eiríkr 
lengi tal af honum haldit. Hann var á 
skipi með þeim Þorvaldi, því at honum var 
víða kunnigt í óbygðum. Þeir höfðu þat 
skip, er Þorbjörn hafði út þangat, ok 
réðusk til ferðar með þeim Karlsefni, ok 
váru þar flestir grænlenzkir menn á. Á 
skipum þeira var fjórir tigir manna annars 
hundraðs. Sigldu þeir undan síðan til Vestri- 
bygðar ok til Bjarneyja. Sigldu þeir þaðan 
undan Bjarneyjum norðan veðr. Váru þeir 
úti tvau dægr. Þá fundu þeir land ok reru 
fyrir á bátum ok könnuðu landit ok fundu 
þar hellur margar ok svá stórar, at tveir 
menn máttu vel spyrnask í iljar. Mélrakkar 
váru þar margir. Þeir gáfu nafn landinu 
ok kölluðu Helluland. Þá sigldu þeir norð- 
an veðr tvau dægr, ok var þá land fyrir 


Google 


26 ÞORFINNS SAGA KARLSEFNIS. 


þeim, ok var á skógr mikill ok dýr mörg. 
Ey lá í landsuðr undan landinu, ok fundu 
þeir þar bjarndýr, ok kölluðu Bjarney, en 
landit kölluðu þeir Markland, þar er skógr- 
inn. Þá er liðin váru tvau dægr sjá þeir 
land, ok þeir sigldu undir landit. Þar var 
nes, er þeir kómu at. Þeir beittu með land- 
inu, ok létu landit á stjórnborða. Þar var 
öræfi ok strandir langar ok sandar. Fara 
þeir á bátum til lands ok fundu þar á 
nesinu kjöl af skipi ok kölluðu þar Kjalar- 
nes; þeir gáfu ok nafn ströndunum ok 
kölluðu Furðustrandir, því at langt var 
með at sigla. Þá gerðisk vágskorit landit, 
ok heldu þeir skipunum í einn vág. 

Þat var, þá er Leifr var með Óláfi kon- 
ungi Tryggvasyni, ok hann bað hann boða 
kristni á Grænlandi, ok þá gaf konungr 
honum tvá menn skotska, hét karlmaðrinn 
Haki, en konan Hekja. Konungr bað Leif 
taka til þessarra manna, ef hann þyrfti 
skjótleiks við, því at þau váru dýrum skjót- 
ari. Þessa menn fengu þeir Leifr ok Eiríkr 
til fylgdar við Karlsefni. En er þeir höfðu 
siglt fyrir Furðustrandir, þá létu þeir ena 
skotsku menn á land ok báðu þau hlaupa 
í suðrátt ok leita landskosta ok koma aftr, 
áðr þrjú dægr væri liðin. Þau váru svá 
búin, at þau höfðu þat klæði, er þau köll- 

uðu kiafal; þat var svá gert, at höttrinn 
var á upp, ok opit at hliðum, ok engar 
ermar á, ok knept í milli fóta; helt þar 
saman knappr ok nezla, en ber váru ann- 
ars staðar. Þeir köstuðu akkerum, ok lágu 
þar þessa stund; ok er þrír dagar váru 
liðnir, hljópu þau af landi ofan, ok hafði 
annat þeira í hendi vínber, en annat hveiti 
sjálfsáit. Sagði Karlsefni, at þau þóttusk 
fundit hafa landskosti góða. Tóku þeir þau 
á skip sitt ok fóru leiðar sinnar, þar til er 
varð fjarðskorit. Þeir lögðu skipunum inn 
á fjörðinn. Þar var ey ein út fyrir, ok váru 
bar straumar miklir ok um eyna. Þeir 
kölluðu hana Straumsey. Fugl var þar svá 
margr, at trautt mátti fæti niðr koma í milli 
eggjanna. Þeir heldu inn með firðinum, ok 
kölluðu hann Straumsfjörð, ok báru farm- 
inn af skipunum, ok bjoggusk þar um. 
Þeir höfðu með sér alls konar fé ok leit- 
uðu sér þar landsnytja. Fjöll váru þar, ok 
fagrt var þar um at lítask. Þeir gáðu enskis 
nema at kanna landit. Þar váru grös mikil. 
Þar váru þeir um vetrinn, ok gerðisk vetr 
mikill, en ekki fyrir unnit, ok gerðisk illt 
til matarins, ok tókusk af veiðarnar. Þá 
fóru þeir út í eyna, ok væntu, at þar mundi 
gefa nökkut af veiðum eða rekum. Þar 
var þó lítit til matfanga, en fé þeira varð 

þar vel. Síðan hétu þeir á guð, at hann 
sendi þeim nökkut til matfanga, ok var 
eigi svá brátt við látit, sem þeim var ant 
til. Þórhallr hvarf á brott, ok gengu menn 
at leita hans. Stóð þat yfir þrjú dægr í 
samt. Á enu fjórða dægri fundu þeir Karls- 
efni ok Bjarni hann Þórhall á hamar- 
gnípu einni; hann horfði í loft upp, ok 
gapti hann bæði augum ok munni ok nös- 
um, ok klóraði sér, ok klýpti sik, ok þuldiá 
nökkut. Þeir spurðu, hví hann væri þar 
kominn. Hann kvað þat öngu skifta, bað 
hann þá ekki þat undrask, kveðsk svá 
lengst lifat hafa, at þeir þurftu eigi ráð 
fyrir honum at gera. Þeir báðu hann fara 
heim með sér; hann gerði svá. Litlu síðarr 
kom þar hvalr, ok drifu menn til ok skáru 
hann, en þó kendu menn eigi hvat hvala 
þat var. Karlsefni kunni mikil skyn á hvöl-, 
um ok kendi hann þó eigi. Þenna hval 
suðu matsveinar, ok átu af, ok varð þó 
öllum illt af. Þá gengr Þórhallr at ok 
mælti: „Var eigi svá, at enn rauðskeggjaði 
varð drjúgari en Kristr yðvarr? Þetta 
hafða ek nú fyrir skáldskap minn, er ek 
orta um Þór fulltrúann; sjaldan hefir hann 
mér brugðizk.“ Ok er menn vissu þetta, 
vildu öngvir nýta, ok köstuðu fyrir björg 
ofan, ok sneru sínu máli til guðs miskunn- 

ar. Gaf þeim þá út at róa, ok skorti þá 
eigi birgðir. Um várit fara þeir inn í 
Straumsfjörð ok höfðu föng af hvárutveggja 
landinu, veiðar af meginlandinu, eggver 
ok útróðra af sjónum. 

9. Nú ræða þeir um ferð sína ok hafa 
tilskipan. Vill Þórhallr veiðimaðr fara norðr 
um Furðustrandir ok fyrir Kjalarnes ok 
leita svá Vínlands, en Karlsefni vill fara 
suðr fyrir land ok fyrir austan, ok þykkir 
land því meira sem suðr er meirr, ok 
þykkir honum þat ráðligra at kanna hvárt- 
tveggja. Nú býsk Þórhallr út undir eynni, 
ok urðu eigi meirr í ferð með honum en 
níu menn. En með Karlsefni fór annat liðit 
þeira. Ok einn dag, er Þórhallr bar vatn á 
skip sitt, þá drakk hann ok kvað vísu 


þessa: 


Hafa kváðu mik meiðar 
malmþings, es komk hingat, 
mér samir land fyr lýðum 
lasta, drykk enn bazta; 
Bílds hattar verðr byttu 
beiði-tyr at reiða, 

heldr 's svát krýpk at keldu; 
komat vín á grön mína. 


Láta þeir út síðan, ok fylgir Karlsefni 
þeim undir eyna. Áðr þeir drógu seglit 
upp, kvað Þórhallr vísu: 

Förum aftr, þar es órir 
eru, sandhimins, landar, 
látum kenni-val kanna 
knarrar skeið en breiðu, 
meðan bilstvggvir byggja 
bellendr ok hval vella 
Laufa veðrs, þeirs leyfa 
lönd, á Furðu-ströndum. 

Síðan skildu þeir ok sigldu norðr fyrir 
Furðustrandir ok Kjalarnes, ok vildu beita 
þar fyrir vestan. Kom þá veðr á móti þeim, 
ok rak þá upp við Írland, ok váru þar 
mjök þjáðir ok barðir. Þá lét Þórhallr líf 
sitt, eftir því sem kaupmenn hafa sagt. 

10. Karlsefni fór suðr fyrir land ok 
Snorri ok Bjarni ok annat lið þeira. Þeir 
fóru lengi ok til þess, er þeir kómu at á 
þeiri, er fell af landi ofan ok í vatn ok svá 
til sjóvar. Eyrar váru þar miklar fyrir ár- 
ósinum, ok mátti eigi komask inn í ána 
nema at háflæðum. Sigldu þeir Karlsefni 
þá til áróssins ok kölluðu í Hópi landit. 
Þar fundu þeir sjálfsána hveitiakra þar 
sem lægðir váru, en vínviðr allt þar sem 
holta kendi. Hverr lækr var þar fullr af 
fiskum. Þeir gerðu þar grafir, sem landit 
meættisk ok flóðit gekk efst, ok er út fell, 
váru helgir fiskar í gröfunum. Þar var 
mikill fjöldi dýra á skógi með öllu móti. 
Þeir váru þar hálfan mánuð ok skemtu sér, 

ok urðu við ekki varir. Fé sitt höfðu þeir 
með sér. Ok einn morgin snemma, er þeir 
lituðusk um, sá þeir níu húðkeipa, ok var 
veift trjánum af skipunum, ok lét því lík- 
ast Í sem í hálmþustum, ok var veift sólar- 
sinnis. Þá mælti Karlsefni: „Hvat mun 
þetta tákna?“ Snorri svarar honum: „Vera 
kann, at þetta sé friðartákn, ok tökum 
skjöld hvítan, ok berum á mót.“ Ok svá 
gerðu þeir. Þá reru hinir í mót, ok undruð- 
usk þá, ok gengu þeir á land. Þeir váru 
smáir menn ok illiligir, ok illt höfðu þeir 
hár á höfði; eygðir váru þeir mjök ok 
breiðir í kinnum. Ok dvöldusk þeir um 
stund ok undruðusk, reru síðan í brott ok 
suðr fyrir nesit. Þeir höfðu gert bygðir sín- 
ar upp frá vatninu, ok váru sumir skálarnir 
nær vatninu, en sumir firr. Nú váru þeir 
þar þann vetr. Þar kom alls engi snjár, ok 
allr fénaðr gekk þar úti sjálfala. 

11. En er vára tók, geta þeir at líta 
einn morgin snemma, at fjöldi húðkeipa 
reri sunnan fyrir nesit, svá margir, sem 
kolum væri sáit; var þá ok veift á hverju 
skipi trjánum. Þeir brugðu þá skjöldum 
upp, ok tóku kaupstefnu sín á millum, ok 
vildi þat fólk helzt kaupa rautt klæði; 
þeir vildu ok kaupa sverð ok spjót, en þat 
bönnuðu þeir Karlsefni ok Snorri. Þeir 

höfðu ófölvan belg fyrir klæðit, ok tóku 
spannarlangt klæði fyrir belg ok bundu 
um höfuð sér, ok fór svá um stund. En 
er minka tók klæðit, þá skáru þeir í sundr, 
svá at eigi var breiðara en þvers fingrar 
breitt. Gáfu þeir Skrælingar jafnmikit fyrir 
eða meira. Þat bar til, at griðungr hljóp 
ór skógi, er þeir Karlsefni áttu, ok gall 
hátt við. Þeir fælask við Skrælingar ok 
hlaupa út á keipana ok reru suðr fyrir 
land. Varð þá ekki vart við þá þrjár vikur 
í samt. En er sjá. stund var liðin, sjá þeir 
sunnan fara mikinn fjölda skipa Skræl- 
inga, svá sem straumr stæði. Var þá 
veift trjánum öllum rangscælis, ok Ýla allir 
Skrælingar hátt upp. Þá tóku þeir rauða 
skjöldu ok báru í mót. Gengu þeir þá sam- 
an ok börðusk; varð þar skothríð hörð. 
Þeir höfðu ok valslöngur, Skrælingar. Þat 
sjá; þeir Karlsefni ok Snorri, at þeir færðu 
upp á stöngum, Skrælingarnir, knött mik- 
inn ok blán at lit, ok fló upp á land yfir 
liðit ok lét illiliga við, þar er niðr kom. Við 
þetta sló ótta miklum yfir Karlsefni ok á 
lið hans, svá at þá fýsti enskis annars en 
halda undan ok upp með ánni, því at þeim 
þótti lið Skrælinga drífa at sér öllum meg- 
in; ok létta eigi fyrr, en þeir koma til 
hamra nökkurra. Veittu þeir þar viðtöku 

harða. Freydís kom út ok sá, er þeir heldu 
undan. Hon kallaði: „Hví renni þér undan 
slíkum auvirðis mönnum svá gildir menn, 
er mér þoetti líkligt at þér mættið drepa 


þá svá sem búfé, ok ef ek hefða vápn, 


þætti mér sem ek munda betr berjask en 
einnhverr yðvarr.“ Þeir gáfu öngvan gaum, 
hvat sem hon sagði. Freydís vildi fylgja 
þeim, ok varð hon heldr sein, þvíat hon 
var eigi heil. Gekk hon þá eftir þeim í 
skóginn, en Skrælingar sækja at henni. 
Hon fann fyrir sér mann dauðan, Þorbrand 
Snorrason, ok stóð hellusteinn í höfði hon- 
um. Sverðit lá hjá honum, ok hon tók þat 
upp og býsk at verja sik með. Þá koma 
Skrælingar at henni. Hon tekr brjóstit upp 
ór serkinum ok slettir á beru sverðinu. Þeir 
fælask við ok hlaupa undan ok á skip sín 


ok heldu á brottu. Þeir Karlsefni finna 
hana ok lofa happ hennar. Tveir menn 


fellu af Karlsefni, en fjórir af Skræling- 


um; en þó urðu þeir Karlsefni ofrliði bor- 


nir. Fara þeir nú til búða sinna ok íhuga, 
hvat fjölmenni þat var, er at þeim sótti á 
landinu. Sýndisk þeim nú, at þat eina mun 
liðit hafa verit, er á skipunum kom, en 
annat liðit mun hafa verit þversýningar. 
Þeir Skrælingar fundu ok mann dauðan, 
ok lá öx hjá honum; einn þeira tók upp 
3 

öxina ok höggr með tré, ok þá hverr at 
öðrum, ok þótti þeim vera gersemi ok bíta 
vel. Síðan tók einn ok hjó í stein ok brot- 
naði öxin, þótti honum þá engu nýt, er eigi 
stóð við grjótinu, ok kastaði niðr. — Þeir 
þóttusk nú sjá, þótt þar væri landskostir 
góðir, at þar mundi jafnan ófriðr ok ótti 
á liggja af þeim, er fyrir bjoggu. Síðan 
bjoggusk þeir á brott ok ætluðu til síns 
lands. Sigldu þeir norðr fyrir ok fundu 
fimm Skrælinga í skinnhjúpum sofanda ok 
höfðu með sér stokka ok í dýramerg dreyra 
blandinn. Virtu þeir svá, at þeir mundu 
gervir af landinu; þeir drápu þá. Síðan 
fundu þeir nes eitt og fjölda dýra, ok þann 
veg var nesit at sjá, sem mykiskán væri, 
af því, at dýrin lágu þar um nætrnar. Nú 
koma þeir aftr í Straumsfjörð, ok váru þar 
alls gnóttir. Er þat sumra manna sögn, at 
þau Bjarni ok Guðríðr hafi þar eftir ver-. 
it ok tíutigir manna með þeim ok hafi ; 
eigi farit lengra; en þeir Karlsefni ok 
Snorri hafi suðr farit ok fjórir tigir manna 
ok hafi eigi lengr verit í Hópi, en vart 
tvá mánuði ok hafi et sama sumar aftr 
komit. Karlsefni fór á einu skipi at leita 
Þórhalls veiðimanns, en annat liðit var 
eftir, ok fóru þeir norðr fyrir Kjalarnes, 
ok ber þá fyrir vestan fram, ok var landit á 

bakborða þeim. Þar váru eyðimerkr einar, 
ok er þeir höfðu lengi farit, fellr á af landi 
ofan ór austri ok í vestr. Þeir lögðu inn í 
árósinn ok lágu við enn syðra bakkann. 
12. Þat var einn morgin, er þeir Karls- 

efni sá fyrir ofan rjóðrit flekk nökkurn, 
svá sem glitaði við þeim, ok ceptu þeir á, 
Þat hrærðisk, ok var þat einfætingr, ok 
skýtsk ofan á þann árbakkann, er þeir 
lágu við. Þorvaldr son Eiríks rauða sat 
við stýri. Skaut einfætingr ör í smáþarma 
honum. Þorvaldr dró út örina ok mælti: 
„„Feitt er um ístruna. Gott land höfum vér 
fengit kostum, en þó megum vér varla 
njóta.“ Þorvaldr dó af sári þessu litlu 
síðarr. Þá hleypr einfætingr á braut ok 
norðr aftr. Þeir hljópu eftir einfætingi ok 
sáu hann stundum, ok þótti sem hann leit- 
aði undan, hljóp hann út á vág einn. Þá 
hurfu þeir aftr. Þá kvað einn maðr kvið- 
ling þenna: 

Eltu seggir, 

allsatt vas þat, 

einn einfæting 

ofan til strandar; 

en kynligr maðr 

kostaði rásar 

hart ofstopi; 

heyrðu Karlsefni ! 

Þeir fóru þá í brott ok norðr aftr ok 
þóttusk sjá Einfætinga-land. Vildu þeir þá 
eigi lengr hætta liði sínu. Þeir ætluðu öll 
ein fjöll þau, er í Hópi váru, ok þau, er 
þeir fundu, ok þat stæðisk mjök svá á ok 
væri jamlangt ór Straumsfirði beggja 
vegna. Fóru þeir aftr ok váru í Straumse 
firði enn þriðja vetr. Gengu menn þá 
mjök sleitum. Sóttu þeir, er kvánlausir 
váru, í hendr þeim, ér kvángaðir váru. 
Þar kom til et fyrsta haust Snorri son 
Karlsefnis, ok var hann þá þrívetr, er þeir 
fóru á brott. Höfðu þeir sunnanveðr ok 


hittu Markland, ok fundu Skrælinga | 


fimm; var einn skeggjaðr ok tvær konur, 
börn tvau. Tóku þeir Karlsefni til svein- 
anna, en hitt komsk undan ok sukku í 
jörð niðr. En sveinana höfðu þeir með sér, 
ok kendu þeim mál, ok váru skírðir. Þeir 
nefndu móður sína Vætilldi ok föður Vægi. 
Þeir sögðu, at konungar stjórnuðu Skræl- 
inga landi, hét annarr Avalldamon, en 
annarr hét Valldidida. Þeir kváðu þar engi 
hús, ok lágu menn í hellum eða holum. 
Þeir sögðu land þar öðru megin gagnvart 
sínu landi, ok gengu menn þar í hvítum 
klæðum ok æptu hátt ok báru stangir fyr- 
ir sér ok váru'festar við flíkur. Þat ætla 
menn Hvítramanna.land. Nú kómu þeir til 

Grænlands ok eru með Eiríki rauða um 
vetrinn. 

13. Þá Bjarna Grímólfsson bar í Græn- 
landshaf, ok kómu í maðk-sjá; fundu þeir 
eigi fyrr, en skipit gerðisk maðksmogit 
undir þeim. Þá töluðu þeir um, hvert ráð 
þeir skyldu taka. Þeir höfðu eftirbát þann, 
er bræddr var seltjöru. Þat segja menn, 
at skelmaðkrinn smjúgi eigi þat tré, er 
seltjörunni er brætt. Var þat flestra manna 
sögn ok tillaga, at skipa mönnum bátinn, 
svá sem hann tæki upp. En er þat var. 
reynt, þá tók bátrinn eigi meirr upp en 
helming manna. Bjarni mælti þá, at menn 
skyldi fara í bátinn, ok skyldi þat fara at 
hlutföllum, en eigi at mannvirðingum. En 
hverr þeira manna vildi fara í bátinn, sem 
þar váru. Þá mátti hann eigi við öllum 
taka; fyrir því tóku þeir þetta ráð, at hluta 
menn í bátinn ok af kaupskipinu. Hlut- 
aðisk þar svá til, at Bjarni hlaut at fara 
í bátinn, ok nær helmingr manna með 
honum. Þá gengu þeir af skipinu ok í bát- 
inn, er til þess höfðu hlotizk. Þá er menn 
váru komnir í bátinn, mælti einn ungr 
maðr Íslendskr, sá er verit hafði föru- 
nautr Bjarna: „Ætlar þú, Bjarni, at skilj- 
ask hér við mik?“ Bjarni svarar: „Svá 
verðr nú at vera.“ Hann segir: „Öðru hézt 

þú föður mínum, þá er ek fór með þér frá 
Íslandi, en skiljask svá við mik, þá er þú 
sagðir, at eitt skyldi ganga yfir okkr 
báða.“ Bjarni segir: „Eigi sé ek hér þó 
annat ráð til, eða hvat leggr þú hér til 
ráðs?““ Hann segir: „Sé ek ráðit til, at vit 
skiftumsk í rúmunum ok farir þú hingat, 
en ek mun þangat.“ Bjarni svarar: „Svá 
skal vera, ok þat sé ek, at þú vinnr gjarna 
til lífs, ok þykkir mikit fyrir at deyja.“ 
Skiftusk þeir þá í rúmunum, gekk þessi 
maðr í bátinn, en Bjarni upp í skipit, ok 
er þat sögn manna, at Bjarni létisk þar í 
maðkahafinu ok þeir menn, sem í skipinu 
váru með honum. En bátrinn ok þeir, er 
þar váru á, fóru leiðar sinnar til þess, er 
þeir kómu til Dyflinnar í Írlandi, ok sögðu 
þessa sögu síðan. 

14. Annat sumar eftir fór Karlsefni til 
Íslands ok Guðríðr með honum, ok fór 
hann heim til bús síns í Reynines. Móður 
hans þótti, sem hann hefði lítt til kostar 
tekit, ok var hon eigi heima þar enn fyrsta 
vetr, en er hon reyndi, at Guðríðr var 
skörungr mikill, fór hon heim, ok váru 
samfarar þeira góðar. Dóttir Snorra Karls- 
efnissonar var Hallfríðr, móðir Þorláks 
byskups Rúnólfssonar. Þau áttu son, er 
Þorbjörn hét, hans dóttir hét Þórunn, 

móðir Bjarnar byskups. Þorgeirr hét son 
Snorra Karlsefnissonar, faðir Yngvildar, 
móður Brands byskups ens fyrra. 

Ok lýkr hér þessi sögu. 

VÍSNA-SKÝRINGAR. 


Bls. 29. Þórhallr veiðimaðr: Malmþings meiðar! 
kváðu mik hafa enn bazta drykk, es komk hingat; 
mér samir lasta land fyr lýðum; Bílds hattar? *beiði- 
týr verðr at stýra byttu?;, vín komat“ á grön mína; 
heldr es svá, at ek krýp at keldu. 

1. Malmþings meiðar, mannkenning. — 2. Bíldr, 

Óðinn; Óðins höttr, hjálmr; hjálms beiðitýr, mann- 
kenning. — 3. bytta, skjóla, fata. — 4. kom-at, kom 
eigi. 
„ Bls. 30. Sami: Förum aftr, þar es órir landar 
eru!*; látum kenni-val sandhimins? kanna en breiðu 
knarrarskeið,? meðan bilstyggvir“ laufa veðrs bell- 
endr,? þeir es leyfað lönd, byggja á Furðuströndum 
ok vella? hval. 

1. Leitum aftr heim til Grænlands. — 2. Sandhím- 
ínn, sjór. Valr, hestheiti; kenni-valr sjávar, skip. — 
3. Knarrarskeið, hafið; hér er orðaleikr, að kenna 
skipið við hest og hafið við skeiðflötu. — 4. Bil- 
styggvir, röskir, hvatir (þeir sem forðast hyk eða 
tafir). — 5. Laufi, spjót; laufa veðr, orrusta; laufa- 
veðrs bellendr, hermenn, víkingar. — 6. leyfa, lofa; 
leyfa lönd, hrósa landinu (er þeir höfðu fundið). — 
7. vella, sjóða. 

Kviðlingrinn á bls. 35 þarf eigi skýringa. 

Álftafjörðr í Helgafells- 

. sveit 4, 22. 

Armóra Einarsdóttir 5. 

Arnarstapi, bær á Snæ- 
fellsnesi, 6, 8, 9. 

Áslákr ór Langadal 4. 

Ásvaldr Úlfsson 3. 

Auðr djúpúðga Ketils- 
dóttir 1, 2. 

A valldamon, konungr 
Skrælingja 36. 

Bjarney við Markland 26. 

Bjarneyjar við Græn- 

land 25. 

Bjarnarhöfn á Snæfells- 

nesi 2. 

Bjarmi Grímólfsson 22, 
24, 28, 30, 34, 37, 88. 
Björn buna (son Gríms 

hersis í Sogni) 1. 
Björn byskup Gilsson 39. 
Björn enn austræni Ket- 

ilsson flatnefs 2. 
Bláserkr, jökull á Græn- 

landi 4. 

Borgarfjörðr 5, 9. 
Brandr byskup Sæmund- 

- arson 39. 

Brattahlíð, bær í Eiríks- 

firði á Grænlandi 


(„Kagsiarsak“) 5, 14, 
16, 18, 23, 24. 

Breiðabólsstaðr á Skóg- 
arströnd 3. | 

Breiðafjörðr 5. 

Brokey á Breiðafirði 3. 

Dalalönd (= Breiða- 
fjarðardalir) 2. 

Dimunarvágr á Breiða- 
firði 4. 

Drangar, bær á Skógar- 
strönd 3. 

Drangar, bær á Strönd- 
um ð. 

Dyflinnar-skíri, fylki á 
Írlandi 1. 

Dyflin (Dublin) 1, 38. 

Dögurðará undir Klofn- 
ingi. 2. 

Einarr Sigmundarson at 
Laugarbrekku 5. 

Einarr Þorgeirsson 6—8. 

Einfætingaland 36. 

Einfætingr (kynja-þjóð í 
hjátrú miðaldamanna) 
35. 

Eiríkr enn rauði Þor- 
valdsson 3—S5, 9, 14, 17, 
18, 22—26, 36, 37. 

Eiríksey „nær miðri enni 

eystri bygð“ í Groæn- 
landi 4. 

Eiríksey „fyrir mynni Ei- 
ríksfjarðar“ 3. - 
Eiríksfjörðr í Grænlandi 
(„„Tunugdliarfik“) 4, 5, 

16, 18, 22. 

Eiríkshólmar við Hvarfs- 
gnípu í Grænlandi 5. 

Eiríksstaðir, (eyði-) býli í 
Haukadal í Dölum 3. 

Eiríksstaðir, bær í Öxney 
á Breiðafirði 3. 

Eiríksvágr á Breiðafirði 4. 

Eyjólfr Æsuson ór Svín- 
ey Á. 

Eyjólfr saurr, 
Valþjófs 3. 
Eysteinn glumra (Ívars- 

son) 1. 

Eyvindr austmaðr 1. 

Freydís Eiríksdóttir 
rauða 25, 33. 

Fróðár-undrin 15. 

Furðustrandir í Vestr- 

. heimi (N.-Ameríku) 26, 
29, 30. 

Garðr, (eða: Garði) 
verkstjóri í Lýsufirði 
19, 21. 

Geirsteinn frændi Eyjólfs 
saurs 3. 

Grélöð kona. Þorfinns 
Jarls hausakljúfs 2." 


frændi 


Google 


Gróa Þorsteinsdóttir 
rauðs 2. 

Grænland 5, 9, 10, 13— 
16, 21, 22, 25, 26, 37. 

Gnuðríðr Þorbjarnardótt- 
ir 68, 12, 13, 18—22, 
24, 34, 38. 

Guðröðr Halfdanarson Í. 

Gunnbjarnarsker (eyjar 
við austanvert (ræn- 
land, líklega í nánd við 
Angmagsalik) 4. 

Gunnbjörn Úlfsson kráku 
4. 

Halldís kona Orms 6, 9, 
12. 

Hallfríðr Snorradóttir 
Karlsefnissonar, móðir 
Þorláks bvskups Rún- 
ólfssonar 38. 

Hallveig Einarsdóttir 5. 

Haki, skozkr maðr 26. 

Halfdan hvítbeinn Upp- 
lendinga-konungr Í. 

Haukadalr í Dölum 3. 

Helgi enn magri Eyvind- 
arson, landnámsmaðr Í. 

Helgi Óláfsson 1." 

Hekja, kona skozk 26. 

Hellisvellir á Snæfellsnesi 
5. 

Helluland (Labrador) 25. 

Herjólfsnes á Grænlandi 
(„Ikigait““)* 9. | 

Hólmgöngu-Hrafn 3. 

Hólmlátr, bær á Skógar- 
strönd við Breiðafjörð 
5.. 

Hóp í Vínlandi 30, 34, 36. 

Hornstrandir 3. 

Hrafnsfjörðr í Vestri- 

. bygð á Grænlandi 
(„Unartok“?) 5. 

Hraunhafnar-óss (= 
Búða-óss) á Snæfells- 
nesi 9. 

Hvarfsgnípa í Grænlandi 


Hvammr, bær í Hvamms- 
firði í Dölum 2. 

Hvítramannaland 36. 

Illugi Ásláksson ór 
Langadal 4. 


Ingjaldr konungr Helga- 


son 1. 

Ingólfr (enn sterki Ána- 
son) á Hólmlátri 5. 

Írland 1, 18, 30, 38. 

Ísland, 2, 3, 5, 12, 13, 18, 
38. 

Jaðarr, bygð á Rogalandi 
í Noregi 3. 

Jörvi, bær í Haukadal 3. 

Jörundr Atlason 3. 

Karlsefni = Þorfinnr 
karlsefni. 

Katanes (nú: Chaitness) 
á Skotlandi 1, 2. 

Ketill flatnefr Bjarnar- 
son bunu 1. 

Ketill þistill, landnáms- 
maðr 5. 

Kjalarnes á Furðuströnd- 
um 26, 29, 30, 34. 

Kristr 28. 

Krosshólar í Hvamms- 
sveit 2. 

Langadalr, bær á Skóg- 
arströnd 4. 

Laugarbrekka á Saætdllir 
nesi 5, 7. 

Leifr enn heppni Eiríks- 
son 14— 17, 26. ; 

Leikskálar í Haukadal 3. 

Lýsufjörðr í Vestri-bygð- 
í Grænlandi („„Amera- 
lik“) 19. 

Markland í Vestrheimr 
26, 36. 

Mærævi (Murray) á Skot- 
landi 1. 

Noregr 1, 6, 14, 15. 

Oddr á Jörva 3. 


- Óláfr Guðröðarson 1. 


Óláfr konungr Tryggva- 
son 14— 17, 26. 

Óleifr konungr enn hvíti 
í Dýflinni 1. 

Orkneyjar 2. 

Ormr at Arnarstapa 6-—9.. 

Revnines, bær í Skaga- 


44 NÖFN. 


firði (Staðr í Reynis- 
nesi, Reynistaðr), 22, 


- 38. 

Ross, hérað á Skotlandi 1. 

Bigríðr húsfreyja í Lýsu- 
firði 19. 

Sigmundr Ketilsson þist- 
ils 5. 

Sigurðr jarl enn ríki Ey- 
steinsson Í. 

Skagafjörðr 22. 

'Skeiðsbrekkur í Hauka- 
dal 3. 

Skotar 2. 

Skotland 1. 

Skraumuhlaupsá í Dölum 
2. 

Skrælingar 32—34, 36. 

Snæfell á Grænlandi 5. 

Snæfellsjökull 4. 

Snæfellsnes 6. 

Snorri Karlsefnisson 
(fæddr í Vínlandi fyrstr 
allra hvítra manna) 36, 
38, 39. 

Snorri Þorbrandsson ór 
Álftafirði 22, 24, 30— 
32, 34. 

Staðr í Reynisnesi 22. 

'Stokkanes í Eiríksfirði 
(„Kiagtut“) 14. 

'Straumsfjörðr í Vínlandi 
29, 34, 36. 

Straumsey við Vínland 27. 

Styrr Þorgrímsson ( Víga- 
Styrr) 3. Í 
Suðrey á Breiðafirði 3. 
Suðreyjar (Hebrides) 1, 
14, 15. 
Suðrland (Sutherland) 
hérað á Skotlandi 1. . 
Svíney á Breiðafirði (nú 
Purkey) 4. 
Traðir, bær í Suðrey á 
Breiðafirði 3. 
Úlfr kráka 4. 
Úlfr Yxna-Þórisson 3. 
Upplendingar 1. 
Vialldidida 
Skrælinga 36. 
Valþjófr á Valþjófsstöð- 
um 3. í 
Valþjófsstaðir í Dölum 3. 
Varðlokur, töfraljóð 12. 


konungr 


 Vatnshorn, bær í Hauka- 


dal 3. 
Vífill í Vífilsdal 2. 
Vífilsdalr í Dölum 2. 
Vínland et góða 24, 29. 
Vætildr, skrælingakona 
36. 
Vægir, skrælingr 36. 


- Yngvildr Þorgeirsdóttir 


39. 
Yxna-Þórir (Öxna-Þór- 
ir) 3. a 
Breiðafirði 

'Þistilsfjörðr 5. - 

Þjóðhildr Jörundardóttir, 

: kona Eiríks rauða 3, 
14, 17.. 

Þjóðhildar-kirkja í KEi- 
ríksfirði 17. 

Þorbjörg  knarrarbringa 
(Gilsdóttir skeiðar- 
nefs!)) 3. 


Þorbjörg lítil-völva, spá- 
kona í Grænlandi 10— 
12, 14. 

Þorbjörn Þorfinnsson 
karlsefnis 38. 

Þorbjörn enn haukdælski 
3. 

Þorbjörn Vífilsson 3—10, 
13, 14, 17, 22, 25. 

Þorbrandr (Ásbrandsson) 
í Álftafirði 22. 

Þorbrandr Snorrason 33. 

Þórðr gellir (Óláfsson 
feilans) 4. 

Þórðr hesthöfði Snorra- 
son 22. 

Þorfinnr jarl hausakljúfr 


2. 
Þorfinnr Karlsefni Þórð- 
arson 22—-36, 38. 
Þorgils Leifsson 1ö. 


Þorgeirr ór 


Hitarðað 
Þórhaddsson) 4. - 


Þorgeirr Snorrason Karls- 


efnissonar 39. 
Þorgeirr at Þorgeirsfelli 
6. A 
Þorgeirsfell, bær á Snæ 
fellsnesi 6. 

Þorgeirr Vífilsson 2, 5. 

Þorgestr enn gamli 
"Steinsson mjöksiglanda 
3—. 

Þórgunna, suðreysk kona 
14, 15. 

Þórhallr Gamlason („„Vín- 
lendingr““) 22, 24. 

Þórhallr veiðimaðr 25, 28 
—30, 34. 

Þorkell á Herjólfsnesi 9' 
—12. 

Þorlákr byskup Rúnólfs- 
son 38. 

Þórr 28. 

Þórsnessþing 4. 

Þorsteinn Eiríksson ens: 
rauða 14, 17—21. 

Þorsteinn í Lýsufirði 19, 
20. 

Þorsteinn rauðr Óleifs- 
son Í, 2. 


1) Viðrnefni Þorbjargar: knarrarbringa er auðsæi- 
lega gefið í samræmi við viðrnefni föður hennar: 


skeiðarnef. 

Þórunn, móðir Karlsefn- Þorvaldr Eiríksson ens 


is 22, (38). rauða 25, 35.. 

Þórunn Þórhjaránrdótur Þorvarðr  mágr Eiríks 
38. ens rauða 24. 

Þorvaldr Ásvaldsson at  Þuríðr Eyvindardóttir 


Dröngum 3. austmanns. 


un. 

